### Beslutningstema

I denne sag skal der tages stilling til navngivning af en nordgående sidevej til [adresse] i Tønder. Området er udlagt til erhverv, og udbygningen har medført et behov for navngivning af sidevejen.

### Sagsfremstilling

I forbindelse med udbygning af industriområdet ved den østligste del af [adresse] er det nødvendigt med et nyt vejnavn. Årsagen er, at det er nødvendigt at have et tilstrækkeligt antal ledige adresser og undgå forvirring i forbindelse med leveringer til virksomhederne.

Forvaltningen har foretaget høring af Lokalhistorisk Arkiv for [adresse]. Lokalhistorisk Arkiv har ikke et historisk betinget navneforslag, men de foreslog, at man kan opkalde vejen efter en af entreprenørerne, som har adresse på vejen.

Da man ikke kan opkalde vejen efter nulevende personer, er forvaltningen gået videre ned et mere overordnet navn "Entreprenørvej", som kan referere bredt til de entreprenører, der har haft udgangspunkt i området.

Navnet "Entreprenørvej" er blevet reserveret og godkendt ved Dansk Adresseregister (DAR), og kan dermed umiddelbart tages i brug efter politisk godkendelse.

Der er foretaget partshøring af de virksomheder, som har til huse på vejen, og som derfor vil skulle ændre adresse.

Der er ikke kommet indsigelser mod navnet i forbindelse med høringen.

På baggrund af ovenstående anbefaler forvaltningen, at Teknik- og Miljøudvalget godkender navnet "Entreprenørvej"

### Økonomi

For Tønder Kommune er der ingen direkte økonomiske konsekvenser.

### Lovgrundlag

Adresseloven kapitel 2.

### Fagchefen for Teknik og Miljø indstiller,

|  |  |
| --- | --- |
| at | udvalget godkender, at vejen navngives "Entreprenørvej" |

### Beslutning

Indstillingen ikke godkendt, idet udvalget ønsker at få flere forslag til vejnavnet.